Document ID: 32012R0792

KOMMISSIONENS GENNEMFØRELSESFORORDNING (EU) Nr. 792/2012
af 23. august 2012
om fastsættelse af regler for udformningen af tilladelser, certifikater og andre dokumenter, der er omhandlet i Rådets forordning (EF) nr. 338/97 om beskyttelse af vilde dyr og planter ved kontrol af handelen hermed og om ændring af forordning (EF) nr. 865/2006
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), særlig artikel 19, stk. 1,
ud fra følgende betragtninger:
(1)
Der skal fastsættes en række bestemmelser til gennemførelse af forordning (EF) nr. 338/97 og til sikring af fuld overensstemmelse med bestemmelserne i konventionen om international handel med udryddelsestruede vilde dyr og planter (CITES), i det følgende benævnt »konventionen«.
(2)
For at sikre ensartet gennemførelse af forordning (EF) nr. 338/97 og forordning (EF) nr. 865/2006 af 4. maj 2006 om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed (2), er det nødvendigt at opstille modeller for de tilladelser, certifikater og andre dokumenter, der er omhandlet i disse forordninger.
(3)
På det 15. møde for konventionens partskonference, som blev afholdt i Doha (Qatar) fra den 13. til den 25. marts 2010, blev en række beslutninger ændret, bl.a. vedrørende harmonisering i tilladelser og certifikater og ændringer af oprindelseskoder. Det er derfor nødvendigt at tage hensyn til disse resolutioner og ændre modellerne i overensstemmelse hermed. Der er også nødvendigt at foretage ændringer i disse dokumenter, så der er klarhed om anvendelsen af dem for brugerne og de nationale myndigheder.
(4)
Der skal derfor fastlægges ensartede betingelser for anvendelsen af disse formularer ved hjælp af modeller og vejledning, der skal anvendes i sammenhæng med forordning (EF) nr. 865/2006.
(5)
De ensartede betingelser bør vedtages i overensstemmelse med undersøgelsesproceduren i artikel 5 i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (3). Det er derfor nødvendigt, at de medtages i en gennemførelsesforordning, som er forskellig fra forordning (EF) nr. 865/2006.
(6)
Forordning (EF) nr. 865/2006 bør derfor ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Udvalget for Handel med Vilde Dyr og Planter -
VEDTAGET DENNE FORORDNING:
Artikel 1
Generel bestemmelse
Udformningen og de tekniske specifikationer for de formularer for tilladelser, certifikater og andre dokumenter, der er omhandlet i forordning (EF) nr. 338/97 og Kommissionens forordning (EF) nr. 865/2006, er beskrevet i denne forordning. Udformningen og de tekniske specifikationer er fastlagt for følgende dokumenter:
1)
importtilladelser
2)
eksporttilladelser
3)
reeksportcertifikater
4)
certifikater for personlig ejendom
5)
certifikater for samling af prøver
6)
importmeddelelser
7)
certifikater for rejseudstillinger
8)
supplementsformularer til certifikater for personlig ejendom og certifikater for rejseudstillinger
9)
certifikater som omhandlet i artikel 5, stk. 2, litra b), artikel 5, stk. 3 og 4, artikel 8, stk. 3, og artikel 9, stk. 2, litra b), i forordning (EF) nr. 338/97
10)
etiketter som omhandlet i artikel 7, stk. 4, i forordning (EF) nr. 338/97.
Artikel 2
Formularer
1. Til importtilladelser, eksporttilladelser, reeksportcertifikater, certifikater for personlig ejendom, certifikater for samling af prøver og til ansøgninger om sådanne dokumenter anvendes formularer, der, bortset fra de rubrikker, der er forbeholdt national anvendelse, svarer til modellen i bilag I.
2. Til importmeddelelser anvendes formularer, der, bortset fra de rubrikker, der er forbeholdt national anvendelse, svarer til modellen i bilag II. De kan indeholde et løbenummer.
3. Til certifikater for rejseudstillinger og til ansøgninger om sådanne certifikater anvendes formularer, der, bortset fra de rubrikker, der er forbeholdt national anvendelse, svarer til modellen i bilag III.
4. Til supplementsformularer til certifikater for personlig ejendom og til certifikater for rejseudstillinger anvendes formularer, der svarer til modellen i bilag IV.
5. Til de certifikater, der er omhandlet i artikel 5, stk. 2, litra b), artikel 5, stk. 3 og 4, artikel 8, stk. 3, og artikel 9, stk. 2, litra b), i forordning (EF) nr. 338/97, og til ansøgninger om sådanne certifikater anvendes formularer, der svarer til modellen i bilag V til denne forordning bortset fra de rubrikker, der er forbeholdt national anvendelse.
Medlemsstaterne kan imidlertid fastsætte, at rubrik 18 og 19 i stedet for den forud trykte tekst udelukkende skal indeholde oplysning om det relevante certifikat og/eller den relevante tilladelse.
6. De etiketter, der er nævnt i artikel 7, stk. 4, i forordning (EF) nr. 338/97, skal i størrelse og udformning svare til modellen i bilag VI til denne forordning.
Artikel 3
Tekniske specifikationer for formularerne
1. Det papir, der anvendes til de i artikel 2 nævnte formularer, skal være træfrit, skrivefast og veje mindst 55 g/m2.
2. Størrelsen på de formularer, der er nævnt i artikel 2, stk. 1 til 5, skal være på 210 × 297 mm (A4) med en længdetolerance på -18 og + 8 mm.
3. De formularer, der er nævnt i artikel 2, stk. 1, trykkes på farvet papir i overensstemmelse med følgende:
a)
hvidt til formular nr. 1, originalen, med guillochetryk i bunden, trykt gråt på forsiden, således at forfalskninger med mekaniske eller kemiske midler afsløres
b)
gult til formular nr. 2, kopien til indehaveren
c)
lysegrønt til formular nr. 3, kopien til eksport- eller reeksportlandet, hvis der er tale om en importtilladelse, eller til kopien til returnering fra toldvæsenet til det udstedende styrelsesråd, hvis der er tale om en eksporttilladelse eller et reeksportcertifikat
d)
lyserødt til formular nr. 4, kopien til det udstedende styrelsesråd
e)
hvidt til formular nr. 5, ansøgningen.
4. De formularer, der er nævnt i artikel 2, stk. 2, trykkes på farvet papir i overensstemmelse med følgende:
a)
hvidt til formular nr. 1, originalen
b)
gult til formular nr. 2, kopien til importøren.
5. De formularer, der er nævnt i artikel 2, stk. 3 og 5, trykkes på farvet papir i overensstemmelse med følgende:
a)
gult til formular nr. 1, originalen, med guillochetryk i bunden, trykt gråt på forsiden, således at forfalskninger med mekaniske eller kemiske midler afsløres
b)
lyserødt til formular nr. 2, kopien til det udstedende styrelsesråd
c)
hvidt til formular nr. 3, ansøgningen.
6. De supplementsformularer og etiketter, der er nævnt i henholdsvis artikel 2, stk. 4, og artikel 2, stk. 6, trykkes på hvidt papir.
7. De formularer, der er nævnt i artikel 2, skal trykkes og udfyldes på et af Unionens officielle sprog, som fastsat af styrelsesrådene i hver medlemsstat. De skal om nødvendigt indeholde en oversættelse af indholdet til et af konventionens officielle arbejdssprog.
8. Medlemsstaterne er ansvarlige for trykningen af de formularer, der er nævnt i artikel 2, og denne trykning kan - for så vidt angår de formularer, der er nævnt i artikel 2, stk. 1 til 5 - indgå som led i en elektronisk udstedelsesproces for de pågældende tilladelser eller certifikater.
Artikel 4
I forordning (EF) nr. 865/2006 foretages følgende ændringer:
1)
Artikel 2 og 3 ophæves
2)
Bilag I til VI udgår.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 27. september 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. august 2012.

Labels: 7
12
3
20